Diari Oficial de la Generalitat Valenciana


Sumari del DOGV 4997, del 03-05-2005 (2005/4576)

ORDE d'11 de març de 2005, de la Conselleria de Sanitat, per la qual es convoquen 5 beques per a la realització de pràctiques professionals en els laboratoris de Salut Pública de la Conselleria de Sanitat.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4997

Data del DOGV
:   03-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4576


Data del document
:   11-03-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * veterinari
    * assignació per estudis
    * química
    * ajuda pública
    * suport econòmic
    * farmacèutic
    * ciències biològiques
    * metge

ORDE d'11 de març de 2005, de la Conselleria de Sanitat, per la qual es convoquen 5 beques per a la realització de pràctiques professionals en els laboratoris de Salut Pública de la Conselleria de Sanitat. [2005/X4576]
  
La Conselleria de Sanitat, a través de la Direcció General de Salut Pública, convoca la concessió de 5 beques destinades a farmacèutics, químics, biòlegs, veterinaris, metges i titulacions equivalents per a la realització de pràctiques professionals, i a fi de facilitar la formació complementària, l'adquisició de noves aptituds i l'especialització en l'àmbit del control analític en seguretat alimentària
  
L'anterior actuació es troba recollida en els objectius i activitats del programa 413.10 Salut, dels Pressuposts de la Generalitat Valenciana per a l'exercici de 2005.
  
Per això, a proposta de la Direcció General de Salut Pública i fent ús de les facultats que em conferix el Decret 26/2005, de 4 de febrer, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Sanitat, i segons el que establix el Decret 108/1992, de 6 de juliol, del Govern Valencià pel qual es regula la concessió de beques,
  
ORDENE
  
Article 1
  
Convocar concurs públic per a la concessió de 5 beques per a la realització de pràctiques professionals de control analític en l'àmbit de la Seguretat Alimentària als laboratoris de salut pública de la Conselleria de Sanitat i aprovar les bases que regulen esta convocatòria i el model d'instància, que apareixen en els annexos I i II de la present orde.
  
Article 2
  
Les beques que regula esta orde es finançaran amb càrrec al programa pressupostari 96.66.38.8983.251.23.8 de la Direcció General de Salut Pública, codi de línia T 5809000, per un import total màxim de fins a 27.000 euros, segons la Llei 14/2004, de 29 de desembre, de Pressupostos de la Generalitat Valenciana per a l'exercici 2005.
  
Article 3
  
Correspon al director general de Salut Pública de la Conselleria de Sanitat la resolució de la convocatòria, i també la facultat d'adoptar les resolucions necessàries per al seu desplegament i execució.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Contra la present orde es pot interposar recurs potestatiu de reposició davant el conseller de Sanitat, en el termini d'un mes des de la publicació, segons els articles 116 i 117 de la llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, o directament recurs contenciós administratiu, d'acord amb el que preveuen els articles 10 i 46 de la Llei 29/1998, de 13 de juliol, reguladora de la Jurisdicció contenciosa administrativa, dins del termini de dos mesos, a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
València, 11 de març de 2005
  
El conseller de Sanitat,
  
VICENTE RAMBLA MOMPLET
  
ANNEX I
  
Bases de la convocatòria per a la concessió de 5 beques per a la realització de pràctiques professionals de control analític en l'àmbit de la seguretat alimentària en els laboratoris de Salut Pública de la Conselleria de Sanitat.
  
Primera. Objecte
  
Les beques tenen per objecte facilitar la formació complementària, l'adquisició de noves aptituds i l'especialització en l'àmbit del control analític en seguretat alimentària
  
Segona. Nombre de beques, classes i titulació exigida
  
Els aspirants han d'estar en possessió de la titulació de llicenciat en Farmàcia, Química, Biologia, Medicina, Veterinària o titulació equivalent.
  
1. El total de beques convocades es distribuiran:
  
- Laboratori de Salut Pública de València: 3 (àrea de química)
  
- Laboratori de Salut Pública d'Alacant: 1 (àrea de química)
  
- Laboratori de Salut Pública de Castelló: 1 (àrea de microbiologia)
  
2. Els aspirants poden optar únicament a les beques d'un dels laboratoris, cosa que s'ha d'assenyalar expressament en la sol·licitud.
  
Tercera. Dotació, duració i pagament de les beques
  
1. Cada una de les beques s'abona en pagaments mensuals de 899,16 euros (subjectes a la retenció corresponent a l'impost sobre la renda de les persones físiques) després de la certificació del cap de la Secció de Laboratoris de la Direcció General de Salut Pública.
  
2. El període de duració de les beques començarà el dia 1 de juliol i acabarà el 31 de desembre de 2005. No obstant això, este període pot prorrogar-se mitjançant una resolució del director general de Salut Pública, sempre que hi haja consignació pressupostària adequada i suficient en el pressupost de la Generalitat Valenciana. En qualsevol cas la beca no tindrà una duració superior a 18 mesos.
  
Quarta. Formalització i termini de presentació de sol·licituds
  
1. Les persones aspirants a la beca presentaran en el termini de 15 dies hàbils a comptar des de l'endemà de la publicació de la present orde en el Diari Oficial de la Generalitat Valenciana, una sol·licitud segons model que es detalla en l'annex II.
  
Les sol·licituds s'han de presentar en el registre general de la Conselleria (carrer del misser Mascó, 31, de València) o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En este últim cas, el sol·licitant ha d'enviar d'immediat un telefax, al núm. 837910841, adreçat a l'òrgan gestor: ?Secció Laboratoris de l'Àrea de Seguretat Alimentària?, amb la còpia de la sol·licitud presentada.
  
2. A la sol·licitud s'ha d'adjuntar la documentació següent:
  
a) Documentació general:
  
1. Fotocòpia compulsada del DNI.
  
2. Declaració responsable de no tindre cap relació laboral fixa i d'estar al corrent de les seues obligacions fiscals.
  
3. Declaració responsable de complir les bases de la convocatòria i altres normes que resulten d'aplicació.
  
4. Certificat mèdic que acredite que no patix malaltia o defecte físic que impedisca la prestació de treballs i estudis que comporta l'acceptació de la beca.
  
5. Documentació adequada que acredite que el candidat té cobertura sanitària.
  
B) Documentació acreditativa dels documents al·legats:
  
1. Currículum, en el qual es faran constar les dades personals i acadèmiques (que inclouen la tesi i altres titulacions, si n'hi havia), així com la relació de màsters, cursos i/o assistència a jornades.
  
2. Fotocòpia compulsada del títol o expedient acadèmic o del depòsit de les taxes per a l'expedició del títol, si és procedent, i certificat oficial de qualificacions o fotocòpia compulsada amb expressió de la nota mitjana, d'acord amb el RD 1.497/87, de 27 de novembre.
  
C) Memòria, d'una extensió màxima de 20 folis, sobre el tema que més endavant es necessita.
  
4. Tots els mèrits que s'al·leguen han de ser acreditats documentalment, mitjançant original o fotocòpia compulsada, en el moment de presentació de les sol·licituds.
  
La falta d'aportació, juntament amb la sol·licitud, de la documentació acreditativa dels mèrits i/o de la memòria, descrits en els apartats b) i c), serà motiu d'exclusió.
  
4. Finalitzat el termini de presentació de sol·licituds, es publicarà en el tauler d'anuncis de la Conselleria de Sanitat, sítia en el carrer Misser Mascó, 31-33 de València, i de les direccions territorials de Sanitat d'Alacant (Plaça d'Espanya, 6) i de Castelló (Av. del Mar, 12), la llista provisional d'aspirants, en la qual també es farà constar si és el cas:
  
1) Relació d'aspirants exclosos, per no haver aportat junt amb la sol·licitud la documentació acreditativa dels mèrits i/o la memòria, descrits en els apartats B) i C).
  
2) Relació d'aspirants que no hagueren aportat junt amb la sol·licitud la documentació general descrita en l'apartat A), els quals disposaran d'un termini de 10 dies hàbils per a esmenar la falta de documentació. Si no ho feren, se'ls tindrà per desistits de la seua sol·licitud, segons que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Comissió avaluadora
  
1. Es constituirà una comissió avaluadora per a l'examen de sol·licituds de les beques, que elaborarà en el termini d'un mes des de la finalització del termini de presentació de sol·licituds, les oportunes propostes d'adjudicació de les beques.
  
La comissió estarà presidida pel director general de Salut Pública, o la persona que hi delegue i en són part com a vocals: el cap del Servici d'Higiene dels Aliments, el cap de Secció de Laboratoris de Salut Pública i un tècnic de la Secció de Laboratoris.
  
Com a secretària de la Comissió es designa la cap de la Unitat d'Actuació Administrativa de la Direcció General de Salut Pública.
  
2. El funcionament de la comissió ha d'adaptar-se al que establix la present convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena. Selecció i procediment de selecció
  
1. La selecció dels becaris la decidix la puntuació obtinguda per l'aplicació del barem següent:
  
a) Expedient acadèmic. Es valorarà en relació amb la qualificació mitjana, conforme al que s'ha estipulat en l'annex I del RD 1.497/87, de 27 de novembre: fins a 2 punts.
  
b) Altres mèrits acadèmics: altres titulacions, tesi, publicacions, màsters, cursos, assistències a jornades: fins a 2 punts.
  
c) Coneixements de valencià: fins a 1 punt.
  
d) Coneixements d'altres idiomes. Tenen especial consideració els oficials de la Unió Europea: fins a 1 punt.
  
e) Memòria: fins a 4 punts, en la qual, en un màxim de 20 folis, es desenvoluparà un tema sobre els aspectes següents:
  
Beques en l'Àrea de química: ?Metodologies analítiques per a l'anàlisi de contaminants i residus en aigües i aliments?.
  
Beques en l'Àrea de microbiologia: ?Metodologies analítiques per a la determinació de microorganismes patògens en aigües i aliments?.
  
2. El procés de selecció tindrà les fases següents:
  
1a. La Comissió avaluarà els mèrits de cada sol·licitant aplicant el barem establit en esta convocatòria.
  
2a. Finalitzat el procés de selecció, la comissió avaluadora elaborarà una proposta de concessió de beques que contindrà la relació de beneficiaris i una borsa de reserva, per orde de puntuació, per si es produïx cap renúncia o abandó.
  
Setena. Concessió
  
1. El director general de Salut Pública de la Conselleria de Sanitat, a la vista de la proposta de la comissió avaluadora, dictarà una resolució en què s'adjudiquen les beques i es constituïsca la borsa de reserva a què es referix la base sisena, en el termini de 2 mesos, comptats a partir del dia següent al de la finalització de presentació de sol·licituds.
  
La resolució d'adjudicació serà publicada en el Diari Oficial de la Generalitat Valenciana, acte que, d'acord amb el que preveuen els articles 58,59 i 60 de la Llei 30/1992,de Règim Jurídic de les Administracions Públiques i del Procediment Administratiu Comú, té els efectes de notificació als interessats.
  
2. La Conselleria de Sanitat es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
  
Huitena. Drets, obligacions, tutoria i incidències dels becaris.
  
1. L'acceptació de la beca suposa l'adquisició dels compromisos següents:
  
1) Complir les bases de la convocatòria i la resta de normes que s'apliquen.
  
2) Començar amb l'aprofitament de la beca el dia que s'assenyale.
  
3) Exercir l'activitat, objecte d'esta convocatòria, sota la supervisió del cap del laboratori en què es desenvolupe la pràctica professional.
  
4) Realitzar les comeses inherents a l'objecte de la beca, d'acord amb la distribució que organitze l'òrgan que exercix la tutela, com un horari màxim de 35 hores setmanals.
  
5) No podran combinar l'aprofitament de la beca amb cap tipus de retribució econòmica, bé siga en concepte de treball per compte d'altri, bé amb qualsevol altra beca.
  
6) Presentar un informe dins dels 15 dies posteriors al terme de cada semestre natural, que contindrà la menció de les activitats i estudis realitzats en tal període.
  
2. L'incompliment per part del becari o becària dels anteriors compromisos, en qualsevol moment, donarà lloc a la privació de la beca pel temps que quedara d'aprofitament, sense perjuí de les altres responsabilitats que resultaren exigibles.
  
3. La condició de becaris no genera cap relació laboral ni administrativa amb la Generalitat Valenciana.
  
4. No tindran la condició d'aspirants a les beques que es convoquen aquelles persones que ja hagueren aprofitat alguna beca en convocatòries anteriors.
  
5. El director general de Salut Pública resoldrà les incidències que es produïsquen durant el període d'aprofitament de les beques, a proposta del cap o la cap de la unitat administrativa corresponent, i podrà deixar-les sense efecte, amb audiència prèvia de l'interessat, en els casos següents:
  
a) Incompliment, sense causa que ho justifique, de les condicions establides en la present convocatòria.
  
b) No realitzar l'activitat que en va motivar la concessió.
  
c) Deixar de reunir els requisits exigits en la present convocatòria.
  
6. Davant de les incidències, renúncies, abandons o incompliments que deixen vacant una beca, es procedirà a cobrir-la segons l'orde establit en la borsa de reserva que resulte del procés de selecció.
  
ANNEX II
  
Sol·licitud de beques per al perfeccionament formatiu
  
I. Dades de la persona sol·licitant
  
- Nom i cognoms.
  
- DNI.
  
- Adreça: carrer, número, municipi, codi postal, telèfon, fax, CEL.
  
II. Documentació aportada (assenyaleu la documentació aportada)
  
A) Documentació general:
  
1. Fotocòpia compulsada de DNI.
  
2. Declaració responsable de no tindre cap relació laboral fixa i d'estar al corrent de les seues obligacions fiscals.
  
3. Declaració responsable de complir amb les bases de la convocatòria i la resta de normes que s'apliquen.
  
4. Certificat mèdic que acredite que no patix malaltia o defecte físic que impedisca la prestació de treballs i estudis que comporta l'acceptació de la beca.
  
5. Documentació adequada que acredite que el candidat té cobertura sanitària.
  
B) Documentació acreditativa dels mèrits al·legats:
  
1. Currículum, en el qual es faran constar les dades personals i acadèmiques (incloent tesi i altres titulacions si n'hi haguera), així com la relació de màsters, cursos i/o assistència a jornades.
  
2. Fotocòpia compulsada del títol o expedient acadèmic o del depòsit de les taxes per a l'expedició del títol, si és el cas, i certificat oficial de qualificacions o fotocòpia compulsada amb expressió de la nota mitjana, d'acord amb el RD 1.497/87, de 27 de novembre.
  
C) Memòria, d'una extensió màxima de 20 folis, sobre el tema proposat per a cada classe de beca.
  
III. Laboratori a què s'opta. (assenyaleu-ne només un)
  
- Laboratori de Salut Pública de València (àrea de química)
  
- Laboratori de Salut Pública d'Alacant (àrea de química)
  
- Laboratori de Salut Pública de Castelló (àrea de microbiologia).